Először a Csendes-óceáni flotta tagja volt, majd 1941 júniusában átkerült az Atlanti-óceánra, ahol konvojokat kísért. 1942 elején újra a Csendes-óceánon volt. 1942 tavaszán több hadműveletben is szerepet játszott. Májusban a korall-tengeri csata során súlyosan megrongálódott. Az amerikai hírszerzésnek- a SIGINTnek - ekkor már tudomása volt a japánok újabb támadási tervéről, ezért létfontosságú volt, hogy újra harcképessé tegyék a hajót. Pearl Harborban Chester Nimitz admirális erőteljes sürgetésére kétnapi rohammunkával ez sikerült is, így részt tudott venni a csendes-óceáni háborúban fordulópontot jelentő midwayi csatában. A flotta összes torpedóvető repülőgépe 6 db kivételével megsemmisült, de zuhanóbombázói érzékeny veszteségeket okoztak az ellenségnek. Nem sokkal ezután torpedó- és bombatalálatokat kapott. Kiürítették a megdőlt hajót, de mivel stabilizálódott az állapota, a mentőosztagok visszatértek, hogy újra csatarendbe állítsák. Ez nem sikerült. Két nap múlva az I-168-as japán tengeralattjáró elsüllyesztette.